₹35-40 करोड़ रह सकता है फर्स्ट वीकेंड कलेक्शन; ₹178 करोड़ में बनी है फिल्म
Rocky Aur Rani Kii Prem Kahaani; Box Office Prediction Update - रॉकी और रानी की प्रेम कहानी शुक्रवार यानी 28 जुलाई को रिलीज हो रही है। इस फिल्म के जरिए करण जौहर 7 साल बाद डायरेक्शन में वापसी कर रहे हैं। ट्रेड एक्सपर्ट का दावा है
रॉकी और रानी की प्रेम कहानी शुक्रवार यानी 28 जुलाई को रिलीज हो रही है। इस फिल्म के जरिए करण जौहर 7 साल बाद डायरेक्शन में वापसी कर रहे हैं। ट्रेड एक्सपर्ट का दावा है कि फिल्म पहले दिन 8 से 10 करोड़ रुपए की ओपनिंग ले सकती है।
तीसरे और चौथे दिन फिल्म 12 करोड़ रुपए के आस-पास कमा सकती है। पहले वीकेंड पर फिल्म 35-40 करोड़ रुपए का बिजनेस कर सकती है। फिल्म 178 करोड़ रुपए के बजट में बनी है, फिल्म की स्टारकास्ट भी काफी बड़ी है। ऐसे में इससे कम कमाई होना फिल्म के लिए एक फेलियर माना सकता है।
वीकेंड पर 35-40 करोड़ से कम कमाई मतलब फिल्म फेल रही
ट्रेड एक्सपर्ट गिरीश जौहर ने हिंदुस्तान टाइम्स से कहा- अगर फिल्म पहले दिन 8 से 10 करोड़ रुपए कमाने में कामयाब रही तो इसकी पूरी संभावना है कि अगले दो दिनों में फिल्म 12 करोड़ से ज्यादा का कलेक्शन करेगी।
ऐसे में फिल्म आराम से 35-40 करोड़ रुपए का फर्स्ट वीकेंड कलेक्शन कर लेगी। अगर कलेक्शन इससे ज्यादा रहा तो और बेहतर है, लेकिन इससे थोड़ा भी कम रहा तो ये माना जाएगा कि फिल्म दर्शकों की उम्मीदों पर खरी नहीं उतरी।
भारी-भरकम स्टारकास्ट से होगा फायदा, धर्मा प्रोडक्शन और करण जौहर का टैग भी जुड़ा हुआ
गिरीश ने आगे कहा- फिल्म का प्रोडक्शन धर्मा फिल्म्स ने किया है, साथ ही इस फिल्म में भारी-भरकम स्टारकास्ट भी है। फिल्म में वेटरन एक्टर्स जैसे धरम जी, जया बच्चन जी और शबाना आजमी भी दिखाई देंगी।
फिल्म में आज के वक्त के दो बड़े स्टार रणवीर सिंह और आलिया भट्ट भी हैं। इसके अलावा बतौर डायरेक्टर करण जौहर का होना भी फिल्म के लिए अलग क्रैडिबिलिटी एड करेगा।
ओपेनहाइमर और बार्बी से कोई खास नुकसान नहीं होगा
गिरीश ने कहा कि रॉकी और रानी की प्रेम कहानी को ओपेनहाइमर और बार्बी से कोई खास नुकसान नहीं होगा। उन्होंने कहा- अच्छी बात ये है कि ये फिल्म पूरी तरह फैमिली ड्रामा है। इसका जोर-शोर से प्रमोशन भी हो रहा है।
मैं मानता हूं कि ओपेनहाइमर और बार्बी अच्छी कमाई कर रही हैं, लेकिन ये मल्टीप्लेक्स और अर्बन ओरिएंटेड फिल्में हैं। फैमिली फिल्म होने की वजह से रॉकी और रानी की प्रेम की कहानी एक अलग ऑडियंस की तरफ अपना ध्यान आकर्षित कराएगी।
पठान के बाद सबसे बड़ी फिल्म हो सकती है रॉकी और रानी..
गिरीश का कहना है कि पठान के बाद रॉकी और रानी..सबसे बड़ी फिल्म होने जा रही है। हमने कुछ दिन पहले जरा हटके- जरा बचके और सत्यप्रेम की कथा जैसी फिल्में देखी हैं, इन दोनों फिल्मों ने भी ठीक-ठीक परफॉर्म किया था। हालांकि ये दोनों फिल्में मिड रेंज बजट में बनी थीं।
फिल्म के 90,000 एडवांस टिकट बिके
फिल्म की एडवांस बुकिंग 24 जुलाई से स्टार्ट हो चुकी थी। मंगलवार तक फिल्म के 90,000 एडवांस टिकट बिक चुके थे। जाहिर है कि फैंस करण जौहर की डायरेक्शन तले बनी फिल्म देखने के लिए एक्साइटेड हैं।
करण जौहर के डायरेक्शन में बनी ये सातवीं फिल्म है। उनकी अंतिम डायरेक्शन वाली फिल्म ऐ दिल है मुश्किल थी। उसने भी बॉक्स ऑफिस 120 करोड़ रुपए से ज्यादा का कलेक्शन किया था।
178 करोड़ में बनी है फिल्म, 160 करोड़ रिलीज के पहले कमाए
फिल्म ने अपनी रिलीज से पहले ही 90% बजट की रिकवरी कर ली है। फिल्म का टोटल बजट 178 करोड़ रुपए है। फिल्म ने अब तक डिजिटल राइट्स से 80 करोड़ और सेटेलाइट राइट्स से 50 करोड़ रुपए की कमाई कर ली है।
इसके अलावा मेकर्स ने इसके म्यूजिक राइट्स को 30 करोड़ रुपए में बेचा है। इन सबको मिलाकर अब तक 160 करोड़ की रिकवरी हो चुकी है। इस तरह देखा जाए तो रॉकी और रानी की प्रेम कहानी बॉक्स ऑफिस पर सेफ साइड में हैं।